text: Ung kvinde forsøgt voldtaget
  18 januar 2014 kl. 10.36
  En mand overfalder en 22-årig kvinde i en tunnel. Han flygter, da hun skriger og gør modstand.
  Politiet søger vidner til et overfald i Kolding tidligt lørdag morgen, der muligvis var et forsøg på voldtægt.
  En 22-årig kvinde blev overfaldet bagfra af en mand, der tvang hende til at lægge sig ned og begyndte at famle med hendes bukser. Da kvinden skreg og gjorde modstand, opgav manden sit forehavende og flygtede fra stedet.
  - Vi ved ikke, hvad han har haft til hensigt, men han begynder at rode ved kvindens bukser og blusekant, og hun har helt sikkert haft en grim oplevelse, siger vagtchefen hos Sydøstjyllands Politi.
  Overfaldet skete omkring klokken 5 lørdag morgen i en jernbanetunnel mellem Brostræde og Pakhustorvet.
  Den 22-årige, der er fra Kolding, har givet et signalement af overfaldsmanden.
  Han beskrives som en dansk mand mellem 25 og 32 år. Han er omkring 178 centimeter høj og almindelig af bygning.
  Under overfaldet havde han mørkt tøj på, skindhandsker og en mørk strikhue, der var smøget op. På enten huen eller jakken var der et større logo i gult med lidt rødt, har kvinden forklaret.
  Politiet vil gerne i kontakt med folk, der har set noget af interesse for sagen. Folk med oplysninger kan ringe til Sydøstjyllands Politi på telefon 1-1-4.
  dagens.dk
  